פאולו גררו

חוסה פאולו גררו גונסאלס (בספרדית: José Paolo Guerrero Gonzales; נולד ב-1 בינואר 1984 בלימה שבפרו) הוא כדורגלן פרואני המשחק בעמדת החלוץ בראסינג קלוב ובנבחרת פרו, בה הוא משמש כקפטן. גררו החל את הקריירה באליאנסה לימה כילד, ובשנת 2003, כאשר היה בן 19, חתם בבאיירן מינכן. הוא שיחק בעיקר בקבוצת המילואים של באיירן מינכן בשנים הראשונות, אך בשנת 2004 הצטרף לבן ארצו קלאודיו פיסארו בקבוצה הבכירה, ובמקביל המשיך לשחק בקבוצת המילואים. הוא זכה עם באיירן מינכן בשני דאבלים רצופים, בעונות 2004/2005 ו-2005/2006, תחת המאמן פליקס מגאת. גררו עזב את באיירן מינכן בקיץ 2006, לאחר שהבקיע עשרה שערים ב-27 הופעות בקבוצה הבכירה, ועבר להמבורג, שם חתם לארבע עונות. גררו החל לשחק בהמבורג בעונת 2006/2007, אך החמיץ חלק גדול מעונה זו בגין פציעה. עם זאת, הבקיע שער ניצחון מול באיירן מינכן במשחק ליגה במחזור ה-31, שמנע מקבוצתו הקודמת את האפשרות להעפיל לליגת האלופות. בעונת 2007/2008 הפך לחלק מרכזי מהמבורג, והבקיע תשעה שערי ליגה, כאשר במחזור האחרון של עונה זו הבקיע שלושער נגד קרלסרוהה, בניצחון 0–7 של המבורג. גם בעונת 2008/2009 הבקיע תשעה שערים, והוביל את הקבוצה גם בגביע אופ"א עד לחצי הגמר, שם הודחה המבורג בשערי חוץ על ידי ורדר ברמן. באפריל 2010 נקנס על ידי המועדון בסכום הנע בין 50 ל-100 אלף אירו, לאחר שהשליך בקבוק לקהל בתגובה להקנטות מהאוהדים במשחק מול הנובר 96, שפגע בפניו של אחד האוהדים. בנוסף, השעתה אותו התאחדות הכדורגל הגרמנית לחמישה משחקים וגזרה עליו קנס של 20 אלף אירו. הוא נשאר בהמבורג עד תום עונת 2011/2012, ועזב את הקבוצה לאחר שש עונות, בהן הבקיע 37 שערי ליגה ב-137 הופעות. בעונת 2012/13 החל לשחק בקורינתיאנס הברזילאית. כבר בעונתו הראשונה בקבוצה הוביל גררו את קורינתיאנס לזכייה באליפות העולם לקבוצות 2012, לאחר שהבקיע את שער הניצחון בגמר מול צ'לסי. גררו זכה עם קורינתיאנס גם באליפות סאו פאולו ובגביע רקופה סודאמריקנה בעונת 2013, ובאליפות ליגת העל הברזילאית בעונת 2015. עם זאת, לא חודש חוזהו בתום עונה זו, והוא עזב את קורינתיאנס לאחר שהבקיע 23 שערים ב-60 משחקי ליגה. במאי 2015 חתם בפלמנגו. ביולי 2015 ערך את הופעת הבכורה במשחק ליגה מול אינטרנסיונל. במשחק זה הבקיע שער ובישל שער. באוגוסט 2018 חתם באינטרנסיונל מהליגה הברזילאית. גררו החל לשחק בנבחרת פרו בשנת 2004. פרו לא העפילה עמו למונדיאלים, אך הוא השתתף בשלושה טורנירי קופה אמריקה. בקופה אמריקה 2007 העפיל גררו עם פרו לרבע הגמר. במוקדמות מונדיאל 2010 הושעה לשישה משחקים בגין העלבת שופט, והנבחרת כשלה בלעדיו להעפיל למונדיאל. לקופה אמריקה 2011 זומן במקומו של קלאודיו פיסארו הפצוע והבקיע חמישה שערים, שלושה מהם במשחק אחד מול נבחרת ונצואלה והוכתר כמלך השערים, ונבחרתו הגיעה למקום השלישי בטורניר. בקופה אמריקה 2015 שחזר את הישגיו מקופה אמריקה 2011, כאשר פרו שוב סיימה במקום השלישי. הוא הבקיע שלושער מול נבחרת בוליביה, והבקיע בניצחון 0–2 מול נבחרת פרגוואי במשחק על המקום השלישי. ארבעת שעריו בטורניר הקנו לו שוב את תואר מלך השערים של הקופה אמריקה, הפעם בצוותא עם אדוארדו ורגאס מנבחרת צ'ילה. גררו סובל מפחד טיסה. נטען כי הפחד נובע מכך שדודו, הכדורגלן חוסה גוסנאלס גנוסה, נהרג בתאונת המטוס של קבוצת אליאנסה לימה בשנת 1987. גררו הוא נוצרי קתולי. באיירן מינכן אליפות גרמניה (2): 2004/2005, 2005/2006 הגביע הגרמני (2): 2004/2005, 2005/2006 המבורג האינטרטוטו: 2007 קורינתיאנס אליפות העולם לקבוצות כדורגל: 2012 אליפות סאו פאולו: 2013 גביע רקופה סודאמריקנה: 2013 אליפות ברזיל: 2015 נבחרת פרו מקום שלישי בקופה אמריקה (2): 2011, 2015 נבחרת פרו בכדורגל עד גיל 17 המשחקים הבוליבאריים: 2001 תארים אישיים מלך השערים של הליגה האזורית הדרומית בגרמניה: 2003/2004 השחקן המצטיין של פרו בקופה אמריקה: 2007 מלך השערים בקופה אמריקה (2): 2011, 2015 הנבחרת המצטיינת בקופה אמריקה (3): 2011, 2015, 2019 אליפות העולם לקבוצות 2012: כדור הארד (השחקן השלישי המצטיין בטיבו בטורניר) אליפות העולם לקבוצות 2012: החלוץ הטוב ביותר אליפות סאו פאולו 2013: נבחרת הטורניר אליפות סאו פאולו 2013: החלוץ הטוב ביותר אליפות סאו פאולו 2014: החלוץ הזר הטוב ביותר בהיסטוריה של קורינתיאנס מדיה וקבצים בנושא פאולו גררו בוויקישיתוף פאולו גררו, ברשת החברתית פייסבוק פאולו גררו, ברשת החברתית אינסטגרם פאולו גררו, באתר Transfermarkt פאולו גררו, באתר Fussballdaten.de (בגרמנית) פאולו גררו, באתר Soccerway פאולו גררו, באתר BDFutbol פאולו גררו, באתר WorldFootball.net פאולו גררו, באתר National Football Teams פאולו גררו, באתר FootballDatabase.eu פאולו גררו, באתר ESPN